Գենադի Կալինովսկի

**Գենադի Կալինովսկի** (, ), խորհրդային և ռուս նկարիչ, գրքերի պատկերազարդման վարպետ։

## Կենսագրություն
Գենադի Կալինովսկին ծնվել է 1929 թվականի սեպտեմբերի 1-ին, Ստավրոպոլում։ Շուտով ընտանիքը տեղափոխվել է Մախաչկալա, որտեղ նկարիչն անցկացրել է իր մանկությունը։ Տղան վաղ տարիքից, ըստ իր հուշերի` արդեն երեք տարեկան հասակում, սեր է ցուցաբերել նկարչության հանդեպ։ Դպրոցական տարիներին ինքնուրույն ընդունվել է Պիոների տան նկարչական խմբակին։ 1943 թվականին երիտասարդ նկարիչն իր «Նիբելունգների մահը» աշխատանքն ուղարկել է «Պիոներսկայա պրավդա» թերթում կազմակերպված նկարների մրցույթին։ Ստեղծագործությունն արժանացել է առաջին մրցանակին, և հեղինակը հնարավորություն է ստացել սովորել Մոսկվայի գեղարվեստի միջնակարգ դպրոցում։ Կալինովսկին մեկնել է Մոսկվա, որտեղ ավարտել է ավագ դպրոցը և ընդունվել է Սուրիկովի գեղարվեստի ինստիտուտի գրքերի գրաֆիկայի բաժին։ 1949-1955 թվականներին սովորել է Սուրիկովի անվան ինստիտուտում։

Ինստիտուտից հետո նկարիչն աշխատել է պարբերականներում` նկարազարդումներ անելով «Երիտասարդություն», «Օգոնյոկ»  «Ընտանիք և դպրոց» ամսագրերի համար։ Բացի այդ, նա նկարազարդել է գրքեր, օրինակ՝ Մ. Գերշենզոնի «Ռոբին Հուդ» ժողովածուն (1966 թվական), Վ. Կատաևի «Սպիտակին է տալիս առագաստը մենավոր» (1968 թվական), Ա. Սերաֆիմովիչի «Երկաթե հոսքը» գրքերը։

Կալինովսկուն իրական համբավ են բերել Լուիս Քերոլի Ալիսը Հրաշքների աշխարհում գրքի` Բորիս Զախոդերի վերապատման համար վարպետորեն և սրամիտ կերպով արված նկարազարդումները։ Արդյունքում նա պատկերազարդել է Քերոլի գրքերի մի քանի հրատարակություններ ևս (1977, 1979)։ «Ալիսը հայելային աշխարհում» գքրի նկարազարդման համար Կալինովսկին 1980 և 1982 թվականներին ստացել է Իվան Ֆյոդորովի անվան դիպլոմ։

Մահացել է 2006 թվականի մարտի 5-ին, Մոսկվայում։ Թաղված է Դոմոդեդովոյի գերեզմանատանը։

Կինը` Դինա Կալինովսկայան, գրող և դրամատուրգ է։

## Աշխատանքներ
Կալինովսկին նկարազարդել է հետևյալ գրքերը.

* «Գուլիվերի ճանապարհորդությունները», Ջոնաթան Սվիֆթ
* «Վարպետը և Մարգարիտան», Միխայիլ Բուլգակով
* Էդուարդ Ուսպենսկու հեքիաթները քեռի Ֆյոդորի, Կոկորդիլոս Գենայի և Չեբուրաշկայի մասին
* «Ելակները ձյան տակ. ճապոնական կղզիների հեքիաթները» (Մոսկվա, Մանկական գրականություն, 1968 թվական)
* «Լսեք, փիղը...», Լյուդվիգ Երժի Կերն (1969 թվական)
* «Մերի Փոփինս», Պամելա Թրևերս, (1972 թվական)
* «Վինի Թուխ», Ալան Ալեքսանդր Միլն (1965 թվական, Բ. Դիոդորովի հետ)
* «Տարոյի արկածները լեռների երկրում», Միյոկ Մացուտանի
* Կոռնեյ Չուկովսկու մանկական գրքերը
* Էպտոն Բիլ Սլիկեր, «Գաճաճը» (1971 թվական)
* «Պարոն Աու» Խաննու Մյակելյա (1976 թվական)
* «Քեռի Ռիմուսի հեքիաթները» Ջոել Հարիս (1976 թվական, ստեղծագործությունը արծաթե մեդալ է ստացել Լայպցիգի գրքի տոնավաճառում և «Ոսկե խնձոր»` 1977 թվականին Բրատիսլավայի մանկական գրքերի նկարազարդման 6-րդ բիենալեում)
* «Հինգ առևանգված վանականները», Յուրի Կովալ (1977 թվական)
* «Պատառիկը և ամպը», «Աստրելի և անտառի պահապանը», «Կապիտակների կղզի», «Աչքավորը և անտեսանելի բանալին», Սոյֆա Պրոկոֆևա։
* «Աշխարհով մեկ` «Ուրուրի» վրա» Կ. Ստանյուկովիչ (1989 թվական)
* «Ես, տատիկը, Իլիկոնը և Իլարիոնը», Նոդար Դումբաձե («Արևոտ գիշեր» վեպերի ժողովածուում, 1977 թվական)
* «Պիկո, բյուրեղյա կոկորդիկը», Նիկոլայ Կոսմին (Ռ. Կալինովսկայայի հետ միասին, 1993 թվական)

## Մրցանակներ
* Համամիութենական «1976 թվականի լավագույն հրատարակությունները» մրցույթի 1-ին աստիճանի դիպլոմ
* Լայպցիգի գրքի միջազգային տոնավաճառի արծաթե մեդալ
* «Ոսկե խնձոր» մրցանակ` 1977 թվականի Բրատիսլավայի մանկապատանեկան գրքերի նկարազարդումների 6-րդ բիենալեում
* Իվան Ֆեդորովի անվան դիպլոմ, 1980 և 1982 թվականներ
* «Նկարիչ-պատկերազարդող» անվանակարգի առաջին մրցանակ` «Ալ առագաստներ» մանկապատանեկան ստեղծագործությունների պատկերազարդման համառուսական մրցույթում, 2004 
* «Տարվա գիրք-2002» մրցույթի գրան պրի` «նկարիչ-պատկերազարդող» անվանակարգում («Վարպետը և Մարգարիտան» գրքի պատկերազարդման համար)

## Ծանոթագրություններ

## Արտաքին հղումներ
* Կենսագրություն, պատկերազարդումներ, ուրվանկարներ` նվիրված Գենադի Կալինովսկու ստեղծագործությանը 
* Կենսագրություն, հոդվածներ, գրքերի մասին տեղեկատվություն книгидетства.рф կայքում 

Կատեգորիա:Խորհրդային նկարիչներ
Կատեգորիա:Ռուս նկարիչներ